Nariadenie Komisie (EHS) č. 2286/91
z 29. júla 1991,
ktorým sa po tretíkrát mení a dopĺňa nariadenie (EHS) č. 2159/89, ktorým sa stanovujú podrobné pravidlá na uplatňovanie osobitných opatrení pre orechy a svätojánsky chlebík tak, ako je ustanovené v hlave IIa nariadenia Rady (EHS) č. 1035/72
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1035/72 z 18. mája 1972 o spoločnej organizácii trhu v odvetví s ovocím a zeleninou [1], naposledy zmenené a doplnené nariadením (EHS) č. 1623/91 [2], najmä článok 14g,
so zreteľom na nariadenie Rady (EHS) č. 2145/91 z 15. júla 1991, ktoré mení a dopĺňa nariadenie (EHS) č. 790/89 o maximálnej sume pomoci na zlepšenie kvality a marketingu v odvetví s orechmi a svätojánskym chlebíkom [3] a najmä na jeho článok 2,
keďže nariadenie Rady (EHS) č. 790/89 z 20. marca 1989 o stanovení rozsahu doplnkovej paušálnej podpory na tvorbu združení organizácií výrobcov a najvyššej čiastky poskytovanej na podporu zlepšenia kvality a odbytu v sektore pestovania orechov a svätojánskeho chleba [4] v znení nariadenia (EHS) č. 2145/91, ustanovuje na účely určenia príspevkov členských štátov, maximálne sumy na hektár odlišujúce sa od a) vyklčovania, po ktorom nasleduje odrodová konverzia formou štepenia vrcholkov a b) iných opatrení; keďže sa musia prijať pravidlá uplatňovania pre toto odlíšenie;
keďže by sa malo upresniť, že na účel získania vyššieho maxima sa musí viac základných kvalitatívnych zlepšení rozšíriť na všetky stromy na ploche zahrnutej do plánu;
keďže by sa malo pripomenúť, že pri uplatňovaní nariadenia (EHS) č. 790/89 financovanie spoločenstva týkajúce sa kultivácie nasledujúcej po presadení odrodovej konverzie môže zahŕňať len tak veľký ovocný sad, aké zlepšenie možno dosiahnuť bez neodôvodneného zaťaženia výrobného kapitálu organizácií výrobcov;
keďže, aby bolo možné posudzovať vhodnosť plánov a riadne spravovať systém, všetky predložené plány musia poskytovať úplné informácie o opatreniach, ktoré sa majú implementovať, presné vymedzenie príslušnej plochy a časové rozvrhnutie plánu;
keďže opatrenia ustanovené v tomto nariadení sú v súlade so stanoviskom Riadiaceho výboru pre ovocie a zeleninu,
PRIJALA TOTO NARIADENIE:
Článok 1
Nariadenie Komisie (EHS) č. 2159/89 [5] sa mení a dopĺňa takto:
1. Dopĺňa sa tento článok 7a:
"Článok 7a
1. Maximum ECU 476 na hektár ustanovené v bode 1 článku 2 nariadenia (EHS) č. 790/89 sa vypláca počas piatich rokov s ohľadom na plochy, na ktorých sú v rámci plánov na zlepšenie kvality a marketingu všetky stromy - orechy a svätojánsky chlebík vyklčované a sú zasadené nové stromy alebo sa uskutočnila odrodová konverzia štepením vrcholkov.
2. Počas ostatných rokov plánu sa vyplatí maximum ECU 200 na hektár ustanovené v poslednej zarážke bodu 1 vyššie uvedeného článku 2 s ohľadom na plochy iné ako tie, na ktoré sa už vzťahuje podpora, ako sa predpokladá v uvedenom odseku."
2. Článok 8 ods. 1 sa nahrádza takto:
"1. Organizácie výrobcov predložia svoje návrhy plánov na schválenie príslušným orgánom určeným členským štátom vo forme uvedenej v prílohe č. III spolu so všetkými sprievodnými dokladmi.
Návrh plánu obsahuje presné podrobnosti o:
- ploche ovocných sadov, ktoré majú byť vyklčované a presadené alebo podliehajú konverzii na inú odrodu štepením vrcholkov v prvých troch rokoch plánu a v troch ďalších rokoch; tieto plochy sa uvedú katastrálnym číslom alebo parcelným číslom,
- časový rozvrh uvádzajúci podrobnosti na vykonávanie rôznych opatrení uvedených v článku 7 v každom roku vykonávania plánu, upresniac zahrnuté záhony.
Implementácia plánu nesmie začať skôr, ako bola schválená príslušným národným orgánom."
3. Príloha č. III sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. júla 1991